ammoniumionet
Store norske leksikon,Realfag,Kjemi,Uorganisk kjemi
Ammoniumionet er et positivt ion som består av nitrogen og hydrogen og har kjemisk formel NH4+. Ammoniakkionet er den konjugerte syren til ammoniakk og reagerer dermed som en svak syre i vann.
Ammoniumionet har samme form som metanmolekylet. Det vil si at de fire hydrogenatomene sitter i hvert sitt hjørne av et tetraeder, som vist i figuren. Dermed er ammoniumionet et upolart ion selv om det har polare N—H-bindinger.Ammoniumionet har en størrelse som ligger mellom kaliumionet og rubidiumionet, og det danner salter som ligner salter av kalium, rubidium og andre alkalimetaller. De mest kjente ammoniumsaltene er ammoniumklorid (salmiakk), ammoniumkarbonat, som finnes i hjortetakksalt, og ammoniumnitrat, som brukes i gjødsel og sprengstoff. Ammoniumsalter er lett løselige i vann, delvis fordi ammoniumionet kan danne hydrogenbindinger med vann.Hydrogenbindingene mellom ammoniumionene gjør også at ammoniumsalter har annen struktur i faststoff enn salter av alkalimetaller. En annen forskjell er at ammoniumsaltene er svakt sure i vann på grunn av denne likevekten:NH4+(aq) + H2O(l) ⇌ NH3(aq) + H3O+(aq) Syrekonstanten Ka er 5,6 · 10−10 ved 25 °C. Les mer i Store norske leksikon ammoniumsalter ammoniakk